text: Fyrede får uddannelse betalt 
  04 maj 2011 kl. 06.26
  De fyrede fra LM Glasfiber får nu betalt uddannelser indenfor bl.a. design, turisme og sundhed.
  På fredag rejser en gruppe politikere nemlig til Bruxelles for at hente 46 millioner kroner til uddannelser og efteruddannelse indenfor netop de områder.
  
  Vil være falkoner
  En af de ansatte, som blev fyret fra LM Glasfiber, og som nu får økonomisk hjælp, er Jørgen Bolding Olsen. Nu vil Jørgen Bolding Olsen uddanne sig til falkoner, og med pengene er uddannelsen kommet tættere på.
  - Jeg har ikke selv haft råd til at betale uddannelsen, så der har den her pose penge hjulpet meget, så jeg kan få ført mine drømme ud i livet, siger han til dr.dk.
  
  Globaliseringsfonden
  Pengene kommer fra Den europæiske Globaliseringsfond og er øremærket de mere end 500 fyrede LM-medarbejdere fra Vejen, Kolding og Hadeslev, der fortsat er ledige.
  